Document ID: /roh_data/filtered/fineweb-2-filterrobots_roh.jsonl.gz/16645

En la citad Barrow a la costa dal nord d'Alaska hajan ins mesirà gievgia -1°C – Normal fissan da quest temp temperaturas da -20°C. En bleras citads haja dà numerusas temperaturas da record. Questa fin d'emna duai perfin vegnir anc pli chaud. Thoman vesa in connex tranter las temperaturas chaudas e la midada dal clima. Er il favrer saja gia stà fitg chaud.
Nus avain il mument aura d'avrigl u matg durant il mars.
Alaska è pertutgà fitg da la situaziun. Bleras cursas da chauns da sclieusa han stuì vegnir desditgas pervi da la mancanza da naiv. Era datti problems tar il traffic. Flums schelads na pon betg vegnir duvrads per autos e camiuns perquai ch'il glatsch è memia satigl.
I pudess er esser che la populaziun da chauns da mar è pertutgada da la chalira. Las mammas partureschan numnadamain normalmain lur pitschens sin il glatsch. Ed er ils pestgaders da giombers pateschan. Normalmain piglian els ils animals davent da tocs da glatsch. Quels n'èn il mument dentant betg stabils.
RR novitads 09:00